“Nak elok, baiakan sangko. Kok kasa etongan urang, senjang tadanga rundiangan atau janga sumbang karenah cando ma mintak mintak lawan, tarimo suko lah dahulu, antah kok elok makasuiknyo. Usah lakeh pancamburuan, jan pandorong salah sangko. Dak elok nak. Tapi kunyah-kunyah mako dilulua, gamak-gamak mako dipacik. Mano tau, dek awak pamburuak sangko baluik baraso ula juo. Alun anyuik lah kadinginan, alun jatuah gamang dahulu. Caliaklah katukang pangkeh umpamonyo. Lah nyato pisau diganggamnyo, tajam nan bukan alang-alang, namun dek sangko baik picayo datang lihia sabatang basarahkan, mato tapiciang mangulampai. Aman-aman sajo. Namun sabaliaknyo, baru nampak urang gilo mambawo ladiang dak basaruang, sakampuang urang kalang kabuik. Sabab apo? Buruak sangko. Niaik baliau katapian sabananyo hanyolah mancari batu asahan, awak lah mati katakuikan, dek buruak sangko.”
[Balairung Jakarta – Angku Yus, Dt. Parpatiah – (cuplikan) Pituah Ayah untuak Anak Padusi]
min_Latn min_Latn